## Rješenje Ustavnog suda Republike Hrvatske broj: U-I-4322/2009 i dr. od 15. prosinca 2010. .

### NN 10/2011 (24.1.2011.), Rješenje Ustavnog suda Republike Hrvatske broj: U-I-4322/2009 i dr. od 15. prosinca 2010. .

USTAVNI SUD REPUBLIKE HRVATSKE

215

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin, Miroslav Šeparović i Nevenka Šernhorst, rješavajući o prijedlogu za pokretanje postupka za ocjenu suglasnosti zakona s Ustavom, na sjednici održanoj 15. prosinca 2010. donio je

RJEŠENJE

I. Ne prihvaćaju se prijedlozi za pokretanje postupka za ocjenu suglasnosti s Ustavom Zakona o smanjenju mirovina određenih prema Zakonu o pravima i dužnostima zastupnika u Hrvatskom saboru (»Narodne novine« broj 86/09.)

II. Ovo rješenje objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Prijedloge za ocjenu ustavnosti Zakona o smanjenju mirovina određenih prema Zakonu o pravima i dužnostima zastupnika u Hrvatskom saboru (»Narodne novine« broj 86/09., u daljnjem tekstu: ZoSMZHS) podnijeli su sljedeći predlagatelji: Giron Manon iz Rijeke (U-I-4322/2009), Ivo Fabijanić iz Velog briga kojeg zastupa Darko Maržić, odvjetnik odvjetničkog društva »Maržić i partneri« iz Zagreba (U-I-6379/2009), Zdravko Bartovčak iz Zagreba (U-I-18154/2009) i Boris Tepšić iz Rijeke (U-I-41967/2009).

II. SADRŽAJ OSPORENOG ZoSMZHS-a

2. ZoSMZHS glasi:

»Članak 1.

Ovim se Zakonom uređuje smanjenje mirovina određenih na temelju Zakona o pravima i dužnostima zastupnika u Hrvatskom saboru ('Narodne novine', br. 55/00. i 107/01.).

Članak 2.

Korisnicima mirovine, čija je mirovina određena na temelju članka 8. do 16.a Zakona o pravima i dužnostima zastupnika u Hrvatskom saboru pripadajuća svota mirovine smanjuje se za 10%, počevši od mirovine koja pripada za srpanj 2009. godine.

Članak 3.

Hrvatski zavod za mirovinsko osiguranje izvršit će smanjenje mirovina prema ovome Zakonu i isplaćivati smanjene mirovine korisnicima bez donošenja rješenja.

Članak 4.

Ovaj Zakon stupa na snagu danom objave u 'Narodnim novinama'.«

III. PRIGOVORI PREDLAGATELJA

3. Giron Manon iz Rijeke ZoSMZHS smatra nesuglasnim s člancima 3. i 89. stavkom 4. Ustava (u pročišćenom tekstu Ustava, »Narodne novine« broj 85/10., označen kao članak 90. stavak 4.). Ističe:

»Osporeni Zakon u čl. 2. propisuje smanjenje pripadajuće svote mirovina za 10% koja pripada za srpanj 2009. godine. Zakon je stupio na snagu 18. srpnja 2009., a pripadajuća svota mirovine smanjuje se već za srpanj 2009. Povratno djelovanje pojedinih odredaba zakona predlagatelj zakona nije obrazložio u postupku donošenja zakona. Načelo vladavine prava i sigurnost objektivnog pravnog poretka, kao i legitimna očekivanja adresata zakona isključuje povratno djelovanje zakona.«

Ivo Fabijanić iz Velog briga ZoSMZHS smatra nesuglasnim s člancima 3., 14. stavkom 2.,16. i 18. Ustava. Ističe:

»Zakonom su smanjene samo zastupničke mirovine i u odnosu na ostale korisnike prava iz mirovinskog osiguranja adresati Zakona o smanjenju mirovina određenih prema Zakonu o pravima i dužnostima zastupnika u Hrvatskom saboru dovedeni su u nejednak položaj, a što je u suprotnosti s člankom 14. stavkom 2. Ustava. Osporeni Zakon ukida stečeno pravo adresata (članak 1.) na visinu iznosa njihovih mjesečnih mirovinskih primanja, određenih sukladno Zakonu o pravima i dužnostima zastupnika u Hrvatskom saboru ('Narodne novine' broj 55/00., 107/01., 86/09. i 91/10.), što osporeni zakon čini suprotnim članku 16. Ustava. Odredbom članka 3. Zakona propisano je da će Hrvatski zavod za mirovinsko osiguranje smanjenje mirovine prema tom Zakonu izvršiti bez donošenja posebnog rješenja, čime je adresatima tog Zakona uskraćeno pravo na izjavljivanje žalbe zajamčeno člankom 18. Ustava.«

Zdravko Bartovčak iz Zagreba ZoSMZHS smatra nesuglasnim s člancima 18. i 48. Ustava. Ističe:

»Mirovine su za svakog umirovljenika određene individualnim rješenjem, na koji način su one postale zaštićena imovina korisnika mirovine u odnosu na visinu nominalnog iznosa, dakle vlasništvo umirovljenika u smislu članka 48. Ustava. Osporenim zakonom smanjenjem mjesečnog iznosa mirovine korisniku prava iz mirovinskog osiguranja oduzeto je vlasništvo. Smanjenje mirovine kako to propisuje članak 2. Zakona može dovesti do pogrešnog obračuna pripadajućeg mjesečnog iznosa mirovine, a protiv čega korisnik prava iz mirovinskog osiguranja ne može koristiti pravni lijek jer se o smanjenju mirovine ne donosi posebno rješenje. Navedeno suprotno je članku 18. Ustava.«

Boris Tepšić iz Rijeke ZoSMZHS smatra nesuglasnim s člancima 1., 3., 5., 17., 18., 30., 48., 49., 51. i 74. Ustava. Smatra nesuglasnim s Ustavom »ukidanje stečenog prava na visinu mjesečnog iznosa mirovine i povredu zajamčenog prava na žalbu« te u biti ponavlja navode prethodnih predlagatelja.

IV. OCJENA USTAVNOG SUDA REPUBLIKE HRVATSKE

4. Ustavni sud utvrđuje da su prigovori predlagatelja navedeni u točki 3. obrazloženja ovog rješenja sadržajno istovjetni prigovorima istaknutima u postupku za ocjenu suglasnosti s Ustavom Zakona o smanjenju mirovina određenih, odnosno ostvarenih prema posebnim propisima o mirovinskom osiguranju (»Narodne novine« broj 71/10., u daljnjem tekstu: ZoSMPP).

Rješenjem broj: U-I-3610/2010 i dr. od 15. prosinca 2010. Ustavni sud nije prihvatio prijedloge za pokretanje postupka za ocjenu suglasnosti s Ustavom članka 1., članka 2. stavka 1. alineje 3., 4., 5., 6. i 7., članka 3. stavka 1., članka 4. i članka 5. ZoSMPP-a.

U tom su rješenju podrobno obrazloženi razlozi zbog kojih je prigovore predlagatelja u predmetima broj: U-I-3610/2010 i dr. Ustavni sud ocijenio neosnovanima. Budući da Ustavni sud zbog istih razloga ocjenjuje neosnovanim i prigovore predlagatelja u ovom ustavnosudskom postupku, predlagatelji se upućuju na obrazloženje rješenja broj: U-I-3610/2010 i dr. (»Narodne novine« broj 4/11.).

5. Ustavnom sudu u ovom ustavnosudskom postupku preostaje odgovoriti na prigovore predlagateljice u predmetu broj: U-I-4322/2009 o povratnom djelovanju ZoSMZHS-a.

Hrvatski sabor je ZoSMZHS donio 17. srpnja 2009., a ZoSMZHS je objavljen u »Narodnim novinama« broj 86 od 18. srpnja 2009. Člankom 4. ZoSMZHS-a propisano je da zakon stupa na snagu danom objave u »Narodnim novinama«.

Člankom 2. ZoSMZHS-a propisano je da se adresatima tog zakona pripadajuća svota mirovine smanjuje za 10% počevši od mirovine koja im pripada za srpanj 2009.

Člankom 17. stavkom 1. Zakona o o pravima i dužnostima zastupnika u Hrvatskom saboru propisano je da se na postupak ostvarivanja prava na zastupničku mirovinu određenu tim zakonom, primjenjuju odredbe Zakona o mirovinskom osiguranju (»Narodne novine« broj 102/98., 127/00., 59/01., 109/01., 147/02., 117/03., 30/04., 177/04., 92/05., 43/07.-odluka Ustavnog suda, 79/07., 35/08., 40/10.-odluka Ustavnog suda i 121/10.; u daljnjem tekstu: ZOMO) koje se odnose na podnošenje zahtjeva, usklađivanje i korištenje mirovine.

Člankom 87. stavkom 1. ZOMO-a propisano je da se mirovine isplaćuju unatrag, dakle u tekućem mjesecu za mjesec koji mu je prethodio.

Iznosi mirovina umanjeni sukladno članku 2. ZoSMZHS-a za 10% isplaćeni su u kolovozu 2009., a smanjenjem su obuhvaćena ona mirovinska primanja koja su adresati ostvarili u srpnju mjesecu 2009., dakle u mjesecu u kojem je ZoSMZHS objavom u »Narodnim novinama« i stupio na snagu.

Slijedom istaknutog, navode o povratnom djelovanju ZoSMZHS-a i njegovoj nesuglasnosti s člankom 89. stavkom 4. Ustava Ustavni sud utvrđuje neosnovanima.

6. Na temelju članka 43. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) riješeno je kao u točki I. izreke.

Objava ovog rješenja (točka II. izreke) temelji se na članku 29. stavku 1. Ustavnog zakona.

Broj: U-I-4322/2009

U-I-6379/2009

U-I-18154/2009

U-I-41967/2009

Zagreb, 15. prosinca 2010.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 10/2011-215